DA Den Europæiske Unions Tidende C 308/51

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 308/14

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PEMENTO DE HERBÓN«

EF-Nr.: ES-PDO-0005-0509-15.11.2005

BOB ( X ) BGB ( )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Subdirección General de Calidad Agroalimentaria y Agricultura Ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino, de España Adresse: Paseo Infanta Isabel, 1 28071 Madrid ESPAÑA Tlf. +34 913475394 Fax +34 913475410 E-mail: sgcaae@mapya.es

2. Ansøgende sammenslutning:

Navn: S.A.T. PIMERBÓN m.fl. Adresse: Herbón s/n- Padrón (A Coruña) Tlf. +34 981810803 Fax — E-mail: — Sammensætning: Producent/forarbejdningsvirksomhed ( X ) Andet ( )

3. Produktets art:

Kategori 1.6 — Frugt, grøntsager og korn, også forarbejdet.

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Pemento de Herbón«

4.2. Beskrivelse:

Peberfrugter, der er omfattet af den beskyttede oprindelsesbetegnelse (BOB) »Pemento de Herbón«, er frugter, der hører under arten Capsicum annuun, L, og stammer fra den lokale økotype »Padrón«, forudsat at de kommer fra jordstykker, der er registreret i det register, der forvaltes af kontrolorganet. Frugten høstes let umoden (handelsstørrelse) til markedsføring som frisk frugt og har følgende egenskaber

Fysiske og organoleptiske egenskaber

— Form: kort frugt (type C4, ifølge Pochard-klassifikationen), med tre eller fire kernehuse i spidsen.

— Omtrentlig vægt: mellem 3,5 g og 4,5 g pr. stk.

— Frugtens omtrentlige længde: mellem 3,5 og 5,5 cm.

— Maksimal diameter (bredde): mellem 1,5 og 2 cm.

— Frugtspids: rund.

— Stilkens længde: mellem 3,5 og 6 cm.

— Skind: glat og skinnende, svagt lysegrønt.

— Frugtvæggens eller — kødets tykkelse: tynd, ca. 1,5 mm.

— Langsgående tværsnit: trapezformet

— Forholdet mellem frugtens vægt og frøkernens vægt: 3,2 (gennemsnit).

— Smag: moderat aroma, sødlig smag, kan være lidt stærk.

En af de mest karakteristiske organoleptiske egenskaber ved »Pemento de Herbón« er, at ikke alle frugter smager stærkt, idet det kun forekommer engang imellem (»uns pican e outros non« (nogen brænder på tungen og andre ikke), som det hedder i den velkendte folkelige omtale af produktet), og at frugten kun brænder lidt på tungen, idet producenterne er omhyggelige ved udvælgelsen af produktet og fjerner de planter og frugter, der har den stærkeste smag. Den måde, hvorpå man ud fra en sort, der oprindeligt brændte på tungen, opnår dette resultat, er måske det vigtigste bevis for den »know-how«, producenterne i området har, jf. punkt 4.6 vedrørende tilknytning.

Kemiske egenskaber (gennemsnitsværdier)

— Udtrykt i g/100 g frisk vægt: vand (91), glukose (0,85), fruktose (0,75), saccharose (ingen påviselig smag), stivelse (0,81), fibre (2,2), pectiner (0,73).

— Udtrykt i mg/100 g frisk vægt: citronsyre (28), fumarsyre (1,1), æblesyre (208), oxalsyre (140), C-vitamin (24), chlorophyll a (7,9), chlorophyll b (3,4), lutein (1,6), betacaroten (0,92).

4.3. Geografisk område:

Det geografiske område er det produktionsområde, der er omfattet af BOB'en »Pemento de Herbón«, men også det område, hvor frugten sorteres og emballeres, og som består af følgende kommuner: Padrón, Dodro og Rois i O Sar-distriktet, der ligger i den sydlige del af provinsen A Coruña, og Pontecesures og Valga i Caldas-distriktet, der ligger i den nordlige del af provinsen Pontevedra.

Dette område ved Galiciens Atlanterhavskyst består af en række dale, som ligger lavt i forhold til havets overflade, er omgivet af floderne Ulla og Sar og ligger i læ af forskellige bjerge og Barbanza-halvøen, der afskærer området og giver det nogle jordbunds — og vejrforhold, der er velegnede til dyrkningen. Ifølge Abel Bouhiers beskrivelse (La Galice. Essai geographique d’analyse et d’interpretation d’un vieux complèxe agraire. La Roche-Sur-Yvon. 1979. Vol. I) er der tale om et lille område med åbne marker af den type, der findes ved Atlanterhavskysten, og hvor man allerede i 1960 var begyndt at gå væk fra den oprindelige struktur med terrassemarker og marker med afgrøder (»agras«) med obligatorisk rotation til fordel for et specialiseret dyrkningssystem. Oprindelsesbetegnelsen »Herbón« er stednavnet for sognet (typisk underopdeling af kommune i Galicien) i Padrón kommune, hvor San Antonio-klostret, som sættes i forbindelse med indførelsen af denne peberfrugt fra Amerika, ligger.

4.4. Bevis for oprindelse:

Produktets sporbarhed sikres ved, at det identificeres i hvert produktions- og afsætningsled.

For at sikre, at kravene i varespecifikationen er opfyldt, fører kontrolorganet to registre over dels producenter og dyrkningsarealer, dels lagre og emballeringsanlæg, som løbende ajourføres.

Kun de peberfrugter, der dyrkes i overensstemmelse med kravene i varespecifikationen og de øvrige bestemmelser på de dyrkningsarealer og af de producenter, der er opført i det relevante register, er omfattet af BOB'en »Pemento de Herbón«. På samme måde er det kun de peberfrugter, der forarbejdes og emballeres på de anlæg, der er registreret i det dertil oprettede register, som kan opnå BOB'en »Pemento de Herbón«.

De registrerede personer er forpligtet til at oplyse, hvor stor en mængde Pemento de Herbón med BOB, de reelt har produceret og afsat, i dertil oprettede registre. Kontrolorganet kontrollerer, om de mængder, som emballeringsvirksomhederne har afsat, stemmer overens med de mængder, som landbrugerne har leveret til dem, og at landbrugernes produktion svarer til dyrkningsudbyttet på de registrerede arealer.

Alle fysiske eller juridiske personer, der ejer aktiver opført i nævnte registre, og dyrkningsarealer, lagre, emballeringsanlæg og produkter er underkastet kontrolorganets kontrol af, at produkter, der er omfattet af den beskyttede oprindelsesbetegnelse, opfylder kravene i varespecifikationen og de øvrige bestemmelser. Kontrollen foretages på grundlag af inspektion af dyrkningsarealer, lagre og emballeringsanlæg, gennemgang af dokumentation og kontrol af overholdelsen af de i punkt 4.2 beskrevne fysiske karakteristika (frugtens vægt og længde, frugtkødet m.m.), idet det også kontrolleres, at de høstede peberfrugter er hele, sunde, rene og uden skader. Der kan desuden foretages analyser af multirestkoncentrationer for at kontrollere, at de konstaterede pesticidværdier ligger under de maksimalgrænseværdier for restkoncentrationer (MRL), der er fastsat i den lovgivning, som er gældende for afgrøden.

Hele produktionen afsættes emballeret, og hver emballage skal være forsynet med en nummereret BOB-etiket.

Peberfrugterne skal emballeres i det afgrænsede geografiske område, hvilket er af afgørende betydning for beskyttelsen af Herbón-peberfrugtens særlige karakteristika og kvalitet. Det skyldes, at peberfrugter med BOB'en Pemento de Herbón har en fin, meget udtørringsfølsom frugtvæg, hvorfor det er nødvendigt, at de emballeres og markedsføres kort tid efter, at de er plukket. Sædvanligvis sker emballeringen og den efterfølgende distribution inden for 24 timer og sjældent 48 timer efter høstningen. For at garantere produktets kvalitet er det af afgørende betydning, at unødvendig transport og ventetid undgås.

Derudover drejer det sig om et følsomt produkt, der skal behandles og emballeres med den største omhu. Det pakkes i poser, der kun indeholder 400 g, for derved at undgå, at det beskadiges, eller at dets organoleptiske egenskaber ændres.

En anden vigtig grund til at emballere produktet på oprindelsesstedet er praksis med at sortere frugterne efter høsten, idet producenterne i forbindelse med emballeringen frasorterer de peberfrugter, som ifølge deres erfaringer og traditionelle knowhow ikke bør markedsføres under oprindelsesbetegnelsen, især de frugter, der kan være alt for stærke, hvilket ses af deres farve (mindre kraftig), mærkes ved berøring (med stramt skin, der går i stykker ved tryk) og ses af deres form (mere bøjede end normalt). Denne praksis, der er af grundlæggende betydning for at bevare produktets kvalitet, kan kun følges, hvis emballeringen sker i produktionsområdet.

4.5. Produktionsmetode:

Blandt de vigtigste retningslinjer for Herbón-peberfrugtens behandling, som gør det muligt at opnå et ensartet produkt, er det værd navnlig at fremhæve både den omhyggelige udvælgelse hos landbrugerne i området for at fremskaffe frø, der skal bruges til spredning, og frem for alt udvælgelsen af hver enkelt peberfrugt for at få det bedst mulige produkt at markedsføre.

Produktionsmetoden beskrives nedenfor:

Spredning og udplantning

I hver sæson udvælger landbrugerne i det afgrænsede område på grundlag af deres erfaring og knowhow enkeltvis de planter, der kan anvendes til produktion af frø til spredning i den efterfølgende sæson. I første omgang foretager de en visuel kontrol, hvor de anvender forskellige kriterier for at udvælge de bedste planter (sunde og velstrukturerede, med frugter med tre kernehuse, som ikke er deformerede eller har pletter). Dernæst prøvesmages de rå peberfrugter fra de planter, de først har udvalgt, med henblik på at finde ud af, hvor stærke de er (capsaicinindhold), og opnå den ønskede milde smag, idet de accepterer, at nogle få frugter er lidt stærke, eftersom det er en meget karakteristisk organoleptisk egenskab ved Herbón-peberfrugten sammenlignet med de produkter, der kommer fra andre områder, hvor capsaicinindholdet er meget højere, og hvor det meget hyppigere forekommer, at de er stærke.

De udvalgte frugter høstes, når de er modne (røde) og lægges i vand, hvilket gør det muligt at få frøene ud af frøstolen. Frøene tørres hurtigt for at undgå, at deres spireevne ændres. Frøene eller frøplanterne kommer fra landbrugere, der er registreret i registret over producenter og gårde. Forberedelsen af frøbed og såning begynder i oktober og fortsætter i november, december og januar.

Dyrkningen kan ske både i det fri og under et beskyttende dække. Ved dyrkning under dække anvendes der ikke kunstig opvarmning eller lys, idet formålet med dækket kun er at beskytte afgrøden mod eventuel frost og at gøre det muligt at begynde dyrkningen tidligere og forlænge den et par uger ind i efteråret. Det medfører ingen bemærkelsesværdig ændring af de miljømæssige forhold, som planten naturligt gror under. Når frøene sås under dække, sås de altid direkte i jorden. Det sker i februar og marts, således at høsten kan starte midt i maj. Ved dyrkning i det fri sås frøene i april og maj, og høsten finder sted i juni og juli. Plantetætheden ved dyrkning under dække er på 2-4 planter pr. kvadratmeter. De bindes sædvanligvis op i forskellige højder med bast. Ved frilandsdyrkning er plantetætheden på 3-5 planter pr. kvadratmeter.

Produktionsbegrænsninger

BOB'en »Pemento de Herbón« omfatter peberfrugter fra både frilandsdyrkning og dyrkning under dække. Det tilladte maksimale udbytte vil generelt være på 3,5 kg/m2 ved frilandsdyrkning og 6 kg/m2 ved dyrkning under dække.

Dyrkningsarbejde

Kunstvanding er ved dyrkningen af Herbón-peberfrugter vigtig på to måder. For det første påvirker vanding afgrødens fysiologiske udvikling, og der skal vandes ved foden af planterne, da deres blomster eller frugter ellers kan blive beskadiget. Det er vigtigt at undgå vandstress, da høje temperaturer (over 30 °C) kombineret med lav luft — og jordfugtighed kan føre til, at capsaicinindholdet stiger betydeligt. Gødskningen skal være tilpasset således, at der opretholdes en balance mellem jordens og plantens næringsniveauer, idet der dermed tages hensyn til afgrødens forbrug, plantens ernæringstilstand, jordbundens frugtbarhed og andre tilførsler (vand, organisk materiale osv.).

Potentielle skadegørere og/eller sygdomme bekæmpes ved hjælp af desinficering af frø eller behandling af frøbede. Hvis det viser sig at være nødvendigt at bruge plantebeskyttelsesmidler, skal de aktive stoffer, der bruges, have mindst mulig indvirkning på miljøet, størst mulig effektivitet og mindst mulig toksicitet samt give færrest mulige problemer med restkoncentrationer og have mindst mulig indvirkning på vital fauna og mindst mulig indvirkning på resistens.

Høst

Peberfrugterne høstes manuelt. I de uger, hvor produktionen ligger højst, sker det hver dag. Frugten høstes, inden den er fuldstændig moden, og på det tidspunkt, som ifølge de lokale landbrugeres erfaring er det mest hensigtsmæssige for, at produktet kan markedsføres med de fysiske egenskaber, der er anført i punkt 4.2. Der høstes så mange gange, som det er nødvendigt for at opnå frugter af høj kvalitet, med de materielle (skærende redskaber, kasser eller containere osv.) og menneskelige midler, der er nødvendige for at undgå, at produktet lider skade.

Transport og oplagring

Peberfrugterne transporteres i stive beholdere, så de ikke bliver mast. Aflæsningen foregår således, at der er mindst mulig risiko for, at produktet skades under fald. Der skal være en korrekt udluftning i lagerrummene og sikres optimale opbevaringsforhold for produktet, dvs. en temperatur på mellem 7 °C og 13 °C og en relativ fugtighed på mellem 90 % og 95 %.

Sortering efter høsten samt emballering og markedsføring

Her er det igen de lokale landbrugeres egne erfaringer, der spiller ind ved sorteringen af de peberfrugter, der er egnede til at blive markedsført, og dem, der ikke er. Selv om der under høsten sker en delvis sortering, foretages den væsentligste sortering inden emballeringen. Producenterne udvælger således manuelt udelukkende de frugter, der opfylder en række strenge krav vedrørende farve (de vælger dem med den mest intense farve), hvordan de føles (de må ikke revne, når man trykker på dem, skindet må ikke være for stramt, og de peberfrugter, hvor forholdet mellem frøstokkens vægt og frugtens vægt er lavt, frasorteres) eller form (der tillades kun en minimal krumning). Det lykkes således for producenterne ved at udvælge peberfrugterne enkeltvis efter nævnte kriterier og på grundlag af den knowhow, der er nedarvet fra generation til generation, at udvælge de eksemplarer, der har de egenskaber, der gør dem unikke. De peberfrugter, der ikke opfylder disse parametre, bliver ikke markedsført med oprindelsesbetegnelsen.

Frugterne markedsføres i poser med en vægt på ca. 400 g. De anvendte materialer skal være godkendt i den gældende fødevarelovgivning. Der kan vælges andre emballeringsformer, hvis det fastslås, at det ikke skader produktets kvalitet. Markedsføringen spænder fra den 1. maj til den 31. oktober, idet denne periode kan ændres, hvis det af hensyn til produktets egenskaber er tilrådeligt på grund af de klimatiske forhold i den pågældende sæson.

4.6. Tilknytning:

Dyrkningen af peberfrugten i Galicien kan føres tilbage til det 17. århundrede, hvor franciskanermunkene i Herbón-klosteret, der hører ind under Padrón kommune, hjembragte frø fra den mexicanske region Tabasco. Den tørrede og malede peberfrugt blev allerede markedsført i Herbón i slutningen af det 18. århundrede og udgjorde en væsentlig indtægtskilde (Archivo General de Simancas. Catastro de la Ensenada. Respuestas Generales. Provincia de Santiago. Libro 253, fol. 1). Arbejdet med at udvælge sorter og anvendelsen af en dyrkningsmetode, hvor frugterne høstes, inden de er modne, begyndte allerede dengang, blev videregivet af munkene til landbrugerne i det område, de havde indflydelse på, og kom til at udgøre et højt specialiseret produktionssystem, hvor frøene blev videregivet som parafernalformue (udgjorde en del af medgiften), men aldrig uden for produktionsområdet. De specifikke gunstige geografiske forhold samt klima- og jordbundsforholdene i produktionsområdet, den genetiske isolering som følge af selvbestøvning og den særlige praksis, hvad angår udvælgelsen, der er baseret på landbrugernes knowhow, gjorde det muligt at opnå et meget karakteristisk og økonomisk rentabelt produkt, der i århundreder var begrænset til dette område, jf. en række forfattere, bl.a. A. Bouhier (se ovenfor), der i tresserne fremhævede »den højt specialiserede og meget produktive dyrkning af peberfrugter i den lille sektor Herbón-Padrón«.

Den ringe højde over havets overflade, den beskyttelse, som bjergkæderne rundt om produktionsdalene giver, og den korte afstand til kysten giver en række særlige klimatiske betingelser med megen nedbør (den gennemsnitlige årlige nedbør ligger på 1 500 mm), dominerende vinde fra sydøst og nord, milde temperaturer og moderate temperaturudsving, med en gennemsnitlig årlig temperatur på 15 °C og sjældent under 3 °C i de koldeste måneder. Dette mikroklima udgør uden tvivl et vigtigt element i forbindelse med Herbón-peberfrugtens særlige egenskaber.

Jordbundsforholdene er betinget af to faktorer, nemlig det oprindelige litologiske materiale og klimaet, der giver en sur jordbund, som skyldes både ændringerne i granitstenene og alluvialaflejringer. Jordlaget er temmelig tykt, indeholder få sten ved overfladen, har en let sandet konsistens og god dræning, hvilket gør den velegnet til dyrkningen af denne afgrøde.

De milde temperaturer, de moderate temperaturudsving og områdets jordbund samt den traditionelle dyrkningspraksis har således indirekte indvirkning på peberfrugtens morfologiske og organoleptiske egenskaber, navnlig hvad angår farven og forholdet mellem frugtens vægt og frøstokkens vægt (middelværdi på 3,2), hvilket er betydeligt lavere end i andre produktionsområder. Dette giver til gengæld et lavt capsaicinindhold i frugtvævet (0,114 mg capsaicin/g tørvægt i frugtens handelsstørrelse). Forskellige videnskabelige undersøgelser viser, at det er let at skelne Herbón-peberfrugter, der er dyrket i det begrænsede område, fra andre af samme sort, der er dyrket i varmere klimaer (hvortil produktionen har bredt sig), ikke kun på grund af de nævnte morfologiske og organoleptiske egenskaber, men også på grund af frugtens længde (mellem 3,5 cm og 5,5 cm) og koncentrationen af sterol, der kendes som stigmasterol, der når op på en middelværdi på 1,304 % for Herbón-peberfrugten sammenlignet med en middelværdi på 5,164 % for peberfrugter af Padrón-sorten, der dyrkes i det sydlige Spanien. Målingen af koncentrationen af stigmasterol gør det muligt med 100 %'s sikkerhed at skelne Herbón-peberfrugter fra peberfrugter fra andre breddegrader.

Derudover har de lokale landbrugere gennem tiderne bevaret og udvalgt de bedste planter, samtidig med at de har tilpasset produktionsmetoderne til de lokale forhold. De har derved opnået et produkt, der er uløseligt forbundet med det naturlige miljø i området, og som har virkelig gode kulinariske egenskaber. Det er vigtigt at tilføje, at den konstante indsats for at bevare og udvælge de bedste sorter har medført, at der anvendes frø, som alene stammer fra landbrugere i det afgrænsede område. Handelssorten Padrón, der har bredt sig til andre geografiske områder, anvendes overhovedet ikke i området. Den særlige sortering af såvel såfrø som frugter efter høsten giver peberfrugter med BOB'en »Pemento de Herbón« deres særlige kvalitet og karakter. Det er interessant at bemærke, at der med »Pemento de Herbón« er sket det samme som med visse vindruesorter: registreringen af den handelsmæssige sort »Padrón«, som stammer fra det samme produktionsområde, har medført, at dyrkningen heraf har bredt sig til andre, geografisk meget fjerne områder, men uden at de særlige organoleptiske egenskaber ved peberfrugter, der er dyrket i oprindelsesområdet, er bevaret, således at »Pemento de Herbrón« fortsat er meget efterspurgt på markedet og koster meget mere, nogle gange mere end dobbelt så meget.

Landbrugerne i området har i flere årtier anvendt dyrkning under dække, og det viser, at de har tilpasset deres produktionsmetoder, uden at det har medført noget tab i samspillet mellem miljøet og produktets særlige karakteristika. Der er tale om en simpel plasttunnel, hvor der ikke reelt sker en ændring af miljøforholdene. Afgrøderne er grundlæggende stadig udsat for de naturlige miljøfaktorer, idet der ikke anvendes kunstig opvarmning eller belysning, og dyrkningen sker direkte i jorden.

4.7. Kontrolinstans:

Navn: Instituto Galego da Calidade Alimentaria (INGACAL) Adresse: Rúa Fonte dos Concheiros, 11 bajo 15703 Santiago de Compostela ESPAÑA Tlf. +34 881997276 Fax +34 981546676 E-mail: ingacal@xunta.es

INGACAL er et offentligt organ under Consellería do Medio Rural de la Xunta de Galicia (den regionale regering i Galicien).

4.8. Mærkning:

Peberfrugter, der markedsføres under BOB’en »Pemento de Herbón«, skal være forsynet med en etiket med de enkelte producenters/emballeringsvirksomheders mærke og en etiket med alfanumerisk kode og løbenummer godkendt af kontrolorganet, ligesom de skal være forsynet med symbolet for den beskyttede geografiske betegnelse. Både selve etiketten og BOB-etiketten skal være forsynet med angivelsen »Beskyttet oprindelsesbetegnelse »Pemento de Herbón« «. Derudover vil der på selve etiketten stå, hvilken typer peberfrugt der er tale om med angivelsen »af sorten Padrón«.